'आलोचना' का प्रकाशन मूलतः आलोचना केंद्रित एक त्रैमासिक साहित्यिक पत्रिका के रूप में अक्टूबर 1951 में आरंभ हुआ था। इसके संस्थापक संपादक थे शिवदान सिंह चौहान। अपने आरंभिक समय में ही आलोचना एक श्रेष्ठ पत्रिका के रूप में स्थापित हो गयी। इसके प्रकाशन के एक वर्ष पूरा होने पर ही जुलाई 1952 के अंक में इस के संपादक चौहान जी ने अपने संपादकीय में लिखा था "आलोचना का एक वर्ष समाप्त हुआ। इस प्रकाशन का हिन्दी साहित्य में 'एक ऐतिहासिक घटना' के रूप में सर्वत्र स्वागत किया गया।" चौहान जी ने आलोचना के केवल 5 अंकों का संपादन किया। उनके संपादन में प्रकाशित इतिहास विशेषांक काफी चर्चित हुआ था। "आलोचना के पाँचवे अंक 'इतिहास विशेषांक' के बाद 1953 में चौहानजी की छुट्टी हो गई।"

इसके बाद आलोचना के संपादन के लिए एक संपादक मंडल की नियुक्ति हुई जिसमें धर्मवीर भारती, रघुवंश, विजयदेव नारायण साही तथा ब्रजेश्वर वर्मा शामिल थे। इसके बाद नन्ददुलारे वाजपेयी आलोचना के संपादक बने। "वाजपेयी जी ने अप्रैल १९५६ के १८वें अंक से 'आलोचना' का सम्पादन-भार संभाला और अप्रैल १९५९ के २६वें अंक तक इस का निर्वाह किया।"

इसके बाद पुनः शिवदान सिंह चौहान आलोचना के संपादक नियुक्त हुए और 'वे 1966 ई० तक उसके संपादक बने रहे।' मई 1967 में "शीला सन्धू ने शिवदान सिंह चौहान को हटाकर नामवर सिंह को उसका संपादक बना दिया। इस बात से शिवदान सिंह चौहान बहुत आहत हुए और नामवर के खिलाफ लंबे समय तक गुस्से से भरे रहे। उन्हें हिंदी साहित्य का डॉन और माफिया तक कहते रहे।"

पहला दौर
दूसरा दौर
प्रकाशन-इतिहास
तीसरा दौर